ประเทศไทย

ประเทศในเอเชียตะวันออกเฉียงใต้
"ไทย" เปลี่ยนทางมาที่นี่ สำหรับความหมายอื่น ดูที่ ไทย (แก้ความกำกวม)
| ราชอาณาจักรไทย  |
| --- | --- |
   ธงชาติ     ตราแผ่นดิน  
เพลงชาติ: เพลงชาติไทย เพลงสรรเสริญพระบารมี: สรรเสริญพระบารมี
แสดงลูกโลกแสดงแผนที่อาเซียนที่ตั้งของ ประเทศไทย  (เขียว)– ในเอเชีย  (เขียวอ่อน & เทาเข้ม) – ในอาเซียน  (เขียวอ่อน)
เมืองหลวง และเมืองใหญ่สุด: กรุงเทพมหานคร 13°45′N 100°29′E﻿ / ﻿13.750°N 100.483°E﻿ / 13.750; 100.483
ภาษาราชการ: ไทย
ภาษาถิ่น: อีสาน คำเมือง ปักษ์ใต้ มลายู เขมร มอญ
กลุ่มชาติพันธุ์  (2562): 86% ไทย  –39% ไทยภาคกลาง  –28% อีสาน  –10% คนเมือง   –9% ไทยถิ่นใต้  3% เขมร  2% มลายู 9% ชนกลุ่มน้อย 68 กลุ่ม 4% ชาวมอญ
ศาสนา  (2566):  91% พุทธ  5.2% อิสลาม  2.1% คริสต์  0.2% ไม่มีศาสนา  0.03% ฮินดู  0.1% อื่น ๆ 
เดมะนิม: ชาวไทย
การปกครอง: รัฐเดี่ยว ระบบรัฐสภา ราชาธิปไตยภายใต้รัฐธรรมนูญ

• พระมหากษัตริย์ : พระบาทสมเด็จพระวชิรเกล้าเจ้าอยู่หัว
• นายกรัฐมนตรี : แพทองธาร ชินวัตร
 
สภานิติบัญญัติ: รัฐสภา
• สภาสูง: วุฒิสภา
• สภาล่าง: สภาผู้แทนราษฎร
สถาปนา

• อาณาจักรสุโขทัย : 1792 – 1981
• อาณาจักรอยุธยา : 1893 – 7 เมษายน 2310
• อาณาจักรธนบุรี : 6 พฤศจิกายน 2310 – 6 เมษายน 2325
• อาณาจักรรัตนโกสินทร์ : 6 เมษายน 2325
• ราชาธิปไตยภายใต้รัฐธรรมนูญ : 24 มิถุนายน 2475
• รัฐธรรมนูญฉบับปัจจุบัน : 6 เมษายน 2560
 
พื้นที่
• รวม: 513,120 ตารางกิโลเมตร (198,120 ตารางไมล์) (อันดับที่ 50)
• แหล่งน้ำ (%): 0.4 (2,230 ตารางกิโลเมตร)
ประชากร
• 2566 ประมาณ: 71,715,119 (อันดับที่ 20)
• สำมะโนประชากร 2553: 64,785,909 (อันดับที่ 21)
• ความหนาแน่น: 132.1 ต่อตารางกิโลเมตร (342.1 ต่อตารางไมล์) (อันดับที่ 88)
จีดีพี (อำนาจซื้อ) : 2567 (ประมาณ)
• รวม:  1.644 ล้านล้านดอลลาร์สหรัฐ (อันดับที่ 23)
• ต่อหัว:  23,401 ดอลลาร์สหรัฐ (อันดับที่ 74)
จีดีพี (ราคาตลาด) : 2567 (ประมาณ)
• รวม:  548.890 พันล้านดอลลาร์สหรัฐ (อันดับที่ 26)
• ต่อหัว:  7,812 ดอลลาร์สหรัฐ (อันดับที่ 88)
จีนี (2564):  35.1 ปานกลาง
เอชดีไอ (2565):  0.803 สูงมาก · อันดับที่ 66
สกุลเงิน: บาท (฿) (THB)
เขตเวลา: UTC+7 (ICT)
รูปแบบวันที่: วว/ดด/ปปปป (พ.ศ.)
ขับรถด้าน: ซ้ายมือ
รหัสโทรศัพท์: +66
รหัส ISO 3166: TH
โดเมนบนสุด: .th .ไทย
ประเทศไทย มีชื่ออย่างเป็นทางการว่า ราชอาณาจักรไทย เดิมมีชื่อว่า สยาม (ชื่ออย่างเป็นทางการจนถึง พ.ศ. 2482) เป็นประเทศในเอเชียตะวันออกเฉียงใต้บนคาบสมุทรอินโดจีน มีพรมแดนทางทิศตะวันตกเฉียงเหนือติดพม่า ทิศตะวันออกและตะวันออกเฉียงเหนือติดลาว และตะวันออกเฉียงใต้ติดกัมพูชา และเชื่อมกับอ่าวไทยและมาเลเซียทางทิศใต้ รวมทั้งทะเลอันดามันทางทิศตะวันตกเฉียงใต้ และยังมีพรมแดนทางทะเลร่วมกับเวียดนามทางทิศตะวันออกเฉียงใต้ รวมถึงอินโดนีเซียและอินเดียทางตะวันตกเฉียงใต้ มีจำนวนประชากรเกือบ 66 ล้านคน มีพื้นที่ 513,115 ตารางกิโลเมตร (198,115 ตารางไมล์) มีกรุงเทพมหานครเป็นเมืองหลวงและเมืองที่ใหญ่ที่สุด
เชื่อว่ามีมนุษย์อยู่อาศัยอยู่ถาวรในอาณาเขตประเทศไทยปัจจุบันมาแล้วประมาณ 40,000 ปี เดิมชาวมอญ เขมรและมลายูปกครองพื้นที่ดังกล่าว ส่วนชาวไทเป็นกลุ่มที่อาศัยอยู่ในแถบเดียนเบียนฟูในช่วงคริสต์ศตวรรษที่ 5 ถึง 8 และเริ่มเข้ามาอยู่อาศัยในอาณาเขตประเทศไทยปัจจุบันในคริสต์ศตวรรษที่ 11 แล้วเข้ามาตั้งแว่นแคว้นต่าง ๆ ที่สำคัญได้แก่ อาณาจักรสุโขทัย อาณาจักรล้านนาและอาณาจักรอยุธยา นักประวัติศาสตร์มักถือว่าอาณาจักรสุโขทัยเป็นจุดเริ่มต้นของประวัติศาสตร์ไทย อาณาจักรอยุธยาก่อตั้งขึ้นเมื่อ พ.ศ. 1893 ต่อมาค่อย ๆ เรืองอำนาจมากขึ้นจนเป็นประเทศอำนาจนำภูมิภาคในช่วงปลายคริสต์ศตวรรษที่ 14 แทนจักรวรรดิเขมรและสามารถผนวกสุโขทัยเข้าเป็นส่วนหนึ่งของตนได้ การติดต่อกับชาติยุโรปเริ่มขึ้นใน พ.ศ. 2054 โดยมีคณะผู้แทนทางการทูตชาวโปรตุเกสเดินทางมาที่กรุงศรีอยุธยา อาณาจักรอยุธยารุ่งเรืองถึงขีดสุดจนกระทั่งถูกทำลายสิ้นเชิงในการทำสงครามกับพม่าใน พ.ศ. 2310 สมเด็จพระเจ้าตากสินมหาราชทรงรวบรวมบ้านเมืองที่แตกออกเป็นชุมนุมต่าง ๆ และสถาปนาอาณาจักรธนบุรีที่มีอายุ 15 ปี ความขัดแย้งช่วงปลายรัชกาลนำไปสู่การสำเร็จโทษพระองค์โดยพระบาทสมเด็จพระพุทธยอดฟ้าจุฬาโลกมหาราช ผู้สถาปนาอาณาจักรรัตนโกสินทร์ขึ้นและทรงย้ายเมืองหลวงมายังกรุงเทพมหานครใน พ.ศ. 2325 ตลอดยุคจักรวรรดินิยมในเอเชีย สยามยังคงเป็นรัฐเดียวในภูมิภาคที่รอดพ้นการล่าอาณานิคมโดยมหาอำนาจตะวันตก ถึงแม้ว่าสยามจะถูกบังคับให้ยอมสละดินแดน การค้า และทางกฎหมายในสนธิสัญญาไม่เสมอภาคบ่อยครั้งก็ตาม ระบบการปกครองของสยามถูกเปลี่ยนมาเป็นการปกครองแบบสมบูรณาญาสิทธิราชย์แบบรวมศูนย์อำนาจในรัชสมัยพระบาทสมเด็จพระจุลจอมเกล้าเจ้าอยู่หัว ในสงครามโลกครั้งที่หนึ่งสยามเข้าร่วมกับฝ่ายสัมพันธมิตร โดยเป็นการตัดสินใจทางการเมืองเพื่อแก้ไขสนธิสัญญาไม่เสมอภาค ในช่วงปลายทศวรรษ 1950 การรัฐประหารโดยจอมพลสฤษดิ์ ธนะรัชต์ ผู้บัญชาการทหารบกและผู้บัญชาการทหารสูงสุด ทำให้สถาบันพระมหากษัตริย์กลับมามีบทบาทสำคัญอีกครั้งในทางการเมือง
หลังจากการปฏิวัติโดยไม่เสียเลือดเนื้อในปี 2475 สยามได้เปลี่ยนแปลงการปกครองเป็นระบอบราชาธิปไตยภายใต้รัฐธรรมนูญ และเปลี่ยนชื่ออย่างเป็นทางการเป็นประเทศไทย และกลายเป็นพันธมิตรของญี่ปุ่นในสงครามโลกครั้งที่สอง รวมทั้งมีสถานะเป็นพันธมิตรหลักนอกเนโทของสหรัฐในช่วงสงครามเย็น และมีบทบาทในการต่อต้านคอมมิวนิสต์ในภูมิภาคในฐานะสมาชิกซีโต้ นอกเหนือจากระบอบประชาธิปไตยแบบรัฐสภาช่วงสั้น ๆ ในช่วงกลางทศวรรษ 1970 และ 1990 ประเทศไทยยังสลับสับเปลี่ยนระหว่างระบอบประชาธิปไตยกับการปกครองแบบเผด็จการทหารเป็นระยะ ๆ นับตั้งแต่ทศวรรษ 2000 ประเทศอยู่ในความขัดแย้งทางการเมืองอย่างต่อเนื่องระหว่างผู้สนับสนุนและฝ่ายตรงข้ามของทักษิณ ชินวัตร นายกรัฐมนตรีที่ได้รับการเลือกตั้งถึง 2 สมัย ซึ่งส่งผลให้เกิดการรัฐประหาร 2 ครั้ง (พ.ศ. 2549 และ พ.ศ. 2557) พร้อมด้วยการประกาศใช้รัฐธรรมนูญฉบับปัจจุบัน รัฐบาลผสมหลังการเลือกตั้งทั่วไปของประเทศไทย พ.ศ. 2562 และการประท้วงเรียกร้องประชาธิปไตยครั้งใหญ่ พ.ศ. 2563–2564 ซึ่งรวมถึงการเรียกร้องที่ไม่เคยมีมาก่อนในการปฏิรูปสถาบันพระมหากษัตริย์ โครงสร้างรัฐธรรมนูญปัจจุบันยังเอื้อประโยชน์ให้กองทัพมีบทบาททางการเมืองโดยพฤตินัย
ประเทศไทยเป็นมหาอำนาจกลางในกิจการระดับโลกและเป็นสมาชิกผู้ก่อตั้งอาเซียน มีเศรษฐกิจใหญ่เป็นอันดับ 2 ในเอเชียตะวันออกเฉียงใต้ และใหญ่เป็นอันดับ 23 ของโลกตามภาวะเสมอภาคของอำนาจซื้อ และอยู่ในอันดับที่ 29 ตามผลิตภัณฑ์มวลรวมในประเทศ ประเทศไทยจัดอยู่ในกลุ่มประเทศอุตสาหกรรมใหม่ โดยมีภาคการผลิต เกษตรกรรม และการท่องเที่ยวเป็นภาคส่วนชั้นนำ